**Prečo jem slovenské potraviny**

 Často si kladiem otázku, či jesť alebo nejesť to, čo sa nachádza v našich obchodoch. Áno, je to krásne . Vyleštené jablká v supermarkete vyzerajú ako namaľované, doslova sa samé predávajú. Pri tomto pohľade si vždy pomyslím, sú také dobré? A hlavne, čo majú za sebou. Nápis na pulte, na cenovke - dovoz Holandsko, Španielsko. Nevieme si dopestovať vlastné? Určite viem, že áno. Moji rodičia, starí rodičia pochádzajú z dediny, kde sa dá dopestovať či už samotné ovocie, zelenina, dá sa dochovať hydina, zajace. Poznám pravú chuť týchto produktov a viem ako chutia tie domáce a tie, ktoré sa na mňa pozerajú v supermarkete. Ale, aká je podstata? No predsa jednoduchá. Kupujú a jedia oči. Preto možno ten, čo neskúsil pravú chuť nášho ovocia či zeleninky, určite dá prednosť tomu, čo ponúka náš presýtený trh dovozovými potravinami.

 Slovenských potravín na pultoch našich obchodov neustále ubúda. V niektorých veľkoobchodoch je ich problém nájsť. Najviac našich potravín nájdeme v menších obchodoch. Prečo obchodníci radšej uprednostnia zahraničných dodávateľov? Odpoveď je jednoduchá. Majú lepšie ceny. Ale, čo kvalita? Presúvaním výrobkov zo zahraničia sa potraviny znehodnocujú. Cesta k nám môže trvať niekoľko dní, týždňov. Čím všetkým musia potraviny prejsť, aby sa cestou nepokazili? Musia ich napumpovať rôznymi konzervantmi. Aké množstvo tej chémie sa v nich nachádza?

Sám rozmýšľam. Ako vlastne ďalej? Kupovať potraviny slovenské alebo z dovozu? Tak ako ja rozmýšľam, určite rozmýšľajú i ľudia, ktorí presycujú trh potravinami z dovozu. Sú lacnejšie, možno i lákavejšie. Ale čo je za tým, neviem. Vždy si myslím: „Čo oči nevidia, srdce nebolí.“ Preto možno aj ja zjem to krajšie ako to, čo mám doma z vlastnej úrody. Dopestovať to vlastné, to poctivé je v dnešnej uponáhľanej dobe ťažké. Celá naša ekonomika sa bohužiaľ drží hesla „radšej dovezieme, ako dorobíme či dopestujeme“

 Som chlapec ešte malý, ale už teraz viem, prečo budem kupovať a jesť naše slovenské potraviny. Ich kvalita je neporovnateľne lepšia ako kvalita tých zahraničných. Niekedy musíme vynaložiť veľké úsilie, aby sme zistili, odkiaľ výrobky pochádzajú. Stojí to však za to. Je potrebné podporiť naše poľnohospodárstvo, našich výrobcov, pestovateľov a hlavne i celú ekonomiku Slovenska.

autor práce: **Samuel Kerák**

ročník: **VI. B**

adresa školy: **ZŠ Na bielenisku 2 90201 Pezinok**